Seun wat glo ma vermoor kry borgtog | Maroela Media
Mark Zinde (24) wat verdink word van die moord op sy ma, die voormalige TV-aanbieder Hope Zinde (50), is Dinsdag in die Brits-landdroshof op borgtog vrygelaat.
"Daar is geen bewys dat die beskuldigde die veiligheid van die publiek of enige ander persoon sal bedreig indien hy op borgtog vrygelaat word nie. Borgtog word vasgestel op R10 000," het landdros Moses Moswanganyi gelas.
Zinde moet as deel van sy borgtogvoorwaardes elke dag by die De Deur-polisiestasie aanmeld en sy paspoort aan die ondersoekbeampte oorhandig. Francois Joubert, Zinde se regsverteenwoordiger, het aangevoer sy kliënt moet op borgtog vrygelaat word sodat die dienste van 'n onafhanklike psigiater bekom kan word om vir sy verhoor voor te berei.
Die verdediging betwis die psigiatriese verslag wat deur die Weskoppies- psigiatriese hospitaal opgestel is en bevind het dat Zinde verhoor kan word. Zinde moet weer op 22 November in die hof verskyn. Zinde sal by sy pa woon vir die duur van die verhoor.
Hy word daarvan beskuldig dat hy sy ma, 'n voormalige joernalis, televisie-nuusaanbieder en direksielid van die SAUK, in hul huis op die Pecanwood-landgoed, naby Hartbeespoortdam in Noordwes, vermoor en haar liggaam in haar motor se kattebak versteek het. Kristalmetamfetamien ter waarde van R350 is ten tyde van sy inhegtenisneming in sy besit gevind. Hope se liggaam is op 11 Junie in die kattebak gevind. Sy is glo 'n paar dae tevore vermoor.
Ek wonder waaraan het MM gedink voordat hy sy besluit gelas het.
Eerste stop oppad huistoe… Meth handelaar! Waar was jou gedagtes toe jy borg toegestaan het meneer die landdros?